31994R3098
L 328/12
JURNALUL OFÍCIAL AL UNIUNII EUROPENE
REGULAMENTUL (CE) NR. 3098/94 AL COMISIEI
din 19 decembrie 1994
de modificare a Regulamentului (CEE) nr. 2825/93 de stabilire a unor norme metodologice de aplicare a Regulamentului (CEE) nr. 1766/92 privind stabilirea și acordarea de restituiri pentru cerealele exportate sub forma unor băuturi spirtoase
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 din 30 iunie 1992 al Consiliului privind organizarea comună a pieței cerealelor (1), modificat ultima dată de Regulamentul (CE) nr. 1866/94 (2), în special articolul 13 alineatul (5),
întrucât trebuie prevăzută o procedură care să permită modificarea coeficientului menționat la articolul 4 din Regulamentul (CEE) nr. 2825/93 al Comisiei (3), atunci când se produc schimbări în eligibilitatea anumitor piețe, în caz de eliminare sau reintroducere a restituirilor la exportul spre anumite țări terțe ca rezultat al situației de pe acele piețe sau conform unor acorduri încheiate cu țările respective; întrucât articolul 7 din regulamentul menționat prevede o astfel de procedură, dar modificarea se aplică începând cu anul ulterior celui în care se produce schimbarea; întrucât, în consecință, este necesară modificarea dispozițiilor respective, precum și a altor dispoziții privind procedurile care trebuie îndeplinite de către autoritățile competente din statele membre precum și comunicările care trebuie făcute de către statele membre;
întrucât măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CEE) nr. 2825/93 se modifică după cum urmează:
1.
La articolul 7, alineatul (2) se înlocuiește cu următorul text:
„(2) Dacă restituirea se elimină conform alineatului (1) sau dacă se reintroduce, și dacă anumite piețe devin neeligibile pentru restituiri la export conform unui act de aderare sau unor acorduri încheiate cu țări terțe, coeficientul menționat la articolul 4 alineatul (1) se modifică. Această modificare constă, după caz, în excluderea sau includerea, în cantitățile totale exportate folosite la calcularea coeficientului, a cantităților exportate către acele piețe pentru care restituirea a fost eliminată sau reintrodusă. Coeficientul modificat se aplică începând cu prima zi a perioadei fiscale de distilare ulterioară schimbării eligibilității piețelor respective.”
2.
La articolul 12 se adaugă următorul alineat (4):
„(4) În cazul în care coeficientul se modifică în conformitate cu articolul 7 alineatul (2), restituirile plătite incorect începând cu data aplicării coeficientului modificat vor fi rambursate de către beneficiarii acestora.”
3.
La articolul 18 se adaugă următorul alineat (4):
„(4) La cererea Comisiei, statele membre în cauză vor furniza și informațiile necesare modificării coeficientului menționat la articolul 7 alineatul (2).”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 1994.